Ні адна, нават самая лепшая ідэя не можа ажыць без фінансавання. Гэты аспект праекта, а поўная яго назва гучыць як “Папярэджанне кагнітыўных узроставых змяненняў у пажылых людзей Валожыншчыны”, забяспечаны нямецкім фондам “Памяць. Адказнасць. Будучыня” ў рамках міжнароднай грамадскай арганізацыі “Узаемаразуменне”. Слова “кагнітыўны” хоць і іншароднае для нашага вуха, але праблему азначае цяжкую і, на жаль, многім знаёмую – разумовыя парушэнні ў пажылым узросце. Супраць такой хваробы лячэння не існуе, але затое пры пэўных умовах можна не даць ёй развіцца.